### Beslutningstema

Klima-, Vækst- og Udviklingsudvalget skal i denne sag godkende Tønder Kommunes klimaplan ”Vores Klimahandleplan” og det bagvedliggende Climate Action Planning Framework (CAPF). Dette med henblik på at påbegynde implementering af gennemgribende og inkluderende strukturelle tiltag, inden for i alt syv klimahandlespor (energi, mobilitet, landbrug og anden arealanvendelse, klimatilpasning, hvert ton tæller, bæredygtigt byggeri samt bæredygtige indkøb). Målet er at sikre, at Tønder Kommune bliver en klimaneutral og klimarobust kommune i 2050. Samtidig skal der ske godkendelse af strukturen for revision og monitorering af ”Vores Klimahandleplan” og CAPF.

### Historik

På Kommunalbestyrelsesmødet den 26. august 2020 besluttede Kommunalbestyrelsen at tiltræde partnerskabet for ”DK2020 - Klimaplaner i hele [adresse]” med opstart i november 2021 som del af anden projektrunde. DK2020 udgør et partnerskab mellem KL, RealDania og regionerne, der grundlæggende sigter efter at styrke kommunernes rolle i den grønne omstilling.

Visions- og Strategiplan 2022-2025

Vores Klimahandleplan og CAPF understøtter kommunens Visions- og Strategiplan 2022-2025 og anvender de samme målepunkter og indsatser, som står beskrevet heri.

### Sagsfremstilling

I perioden fra november 2021 til den 28. februar 2023 har der været iværksat en omfattende proces for at få udarbejdet CAPF og ”Vores Klimahandleplan”. Omdrejningspunktet for processen har været en projektgruppe og en række arbejdsgrupper, bestående af fagpersoner, borgere, virksomheder, foreninger og administrativt personale fra Tønder Kommune. De har i fællesskab udarbejdet indsatserne og handlesporene, som vil sikre kommunens CO2-neutralitet i 2050. Den 28. februar 2023 blev CAPF og ”Vores Klimahandleplan” indleveret til vurdering og kommentering hos CONCITO som forberedelse til den endelige godkendelse i C40 (netværket, der har udarbejdet rammestrukturen for CAPF og som godkender alle Klimahandleplaner og CAPF på verdensplan). Dokumenterne skal sendes til C40 den 28. april 2023 og den 16. maj 2023 vil Tønder Kommune modtage svar på, om ”Vores Klimahandleplan” og CAPF har opnået endelig godkendelse og kan offentligøres som officiel DK2020-klimaplan.

I processen har både Region Syddanmark og tænketanken CONCITO bistået med sparring til projektgruppen for Tønder Kommunes DK2020-arbejde. Det er på baggrund af den løbende dialog med samarbejdspartnerne og forhåndsvurderingen fra CONCITO, at ”Vores Klimahandleplan” og CAPF nu kan sendes til politisk godkendelse.

C40 er optaget af, af der sker en stram styring af fremdriften i de formulerede klimaindsatser i ”Vores Klimahandleplan” og forvaltningen foreslår derfor, at der sker opfølgning og monitorering af dokumenterne ud fra følgende struktur (se også bilag for organisationsdiagram for arbejdet):

|  |  |  |
| --- | --- | --- |
| Handling | Interval | Beskrivelse |
| Orientering om fremdrift i indsatser | Halvårligt | Klima-, Vækst-, og Udviklingsudvalget orienteres om fremdriften i konkrete indsatser og om, hvilke samarbejdskonstruktioner der bærer indsatserne frem. |
| Afrapportering  på indsatsniveau | Årligt | Afrapportering af igangværende indsatser. Den løbende monitorering af indsatser ligger til grund for en politisk afrapportering til Klima-, Vækst-, og Udviklingsudvalget og efterfølgende Kommunalbestyrelsen, samt afrapportering til det administrative niveau. |
| Evaluering  af virkning | Hvert andet år | Evaluering af indsatsernes virkning i forhold til besparelse på CO2 eller klimatilpasning/robusthed. Opdatering af reduktionssti.  Klimaregnskab præsenteres for Kommunalbestyrelsen. |
| Evaluering  af merværdier | Hvert fjerde år | Evaluering af merværdierne foregår forud for opdatering af ”Vores Klimahandleplan”. Evalueringen ligger til grund for en afrapportering forud for nyt valg til kommunalbestyrelsen, og forud for den administrative revision af ”Vores Klimahandleplan” og CAPF. |
| Revision  af klimaplanen | Hvert fjerde år | Revision af ”Vores Klimahandleplan” og CAPF foregår ved udgangen af en [adresse]. Revisionen foregår på baggrund af de løbende afrapporteringer, med fokus på opfyldelse af mål, nedbringelse af manko, mulighed for at tilgodese merværdier og nedbringelse af barrierer. |

Til ”Vores Klimahandleplan” er knyttet et bilag, Bilag A. Bilaget udgør den samlede bruttoliste over initiativer og indsatser, som Tønder Kommune ønsker at iværksætte for at nå i mål med målsætningen om at blive klimaneutral i 2050. En række af de udvalgte indsatser er faste (prioriterede indsatser), da de er vigtige for at påvirke Tønder Kommunes CO2-reduktionssti i den rigtige retning. Generelt er bilaget dog dynamisk og det vil løbende være muligt at tilføje og tilrette indsatser.

### Økonomi

Der er budgetmæssigt afsat en årlig økonomisk ramme på 1.2 mio. kr. i perioden 2022-2025 til arbejdet med DK2020, som anvendes til facilitering af planens implementering. Når implementeringen igangsættes, vil der være indsatser, som skal priorieteres økonomisk for at nå i mål med de fremsatte målsætninger. Disse vil skulle indgå som del af de årlige budgetforhandlinger.

### Kommunaldirektøren indstiller,

at ”Vores Klimahandleplan” godkendes med henblik på at påbegynde implementering af tiltag for at blive en klimaneutral og klimarobust kommune i 2050,

at Climate Action Planning Framework (CAPF) godkendes,

at Tønder Kommune forpligter sig til årligt at følge op på indsatserne i "Vores Klimahandleplan" og CAPF, samt at der foretages revision af såvel ”Vores Klimahandleplan” som CAPF hvert fjerde år ved udgangen af en kommunalbestyrelsesperiode,

at Tønder Kommune forpligter sig til hvert andet år, i forbindelse med udarbejdelse af Tønder Kommunes klimaregnskab, at opdatere Tønder Kommunes CO2-reduktionssti, herunder skøn over manko. Næste opdatering foretages i 2024, og

at indstillingen videresendes til Kommunalbestyrelsen.

Beslutning fra Klima-, Vækst- og Udviklingsudvalget, 11. april 2023, pkt. 3:

Indstillingen anbefales.

### Beslutning

Indstillingen godkendt.